Humza Yousaf

Humza Haroon Yousaf (f. 7. apríl 1985) er skoskur stjórnmálamaður og fyrrverandi leiðtogi Skoska þjóðarflokksins og æðsti ráðherra Skotlands. Yousaf var kjörinn flokksleiðtogi eftir afsögn Nicolu Sturgeon í mars árið 2023. Hann var áður heilbrigðisráðherra Skotlands í ríkisstjórn Sturgeons.

Æviágrip
Yousaf bauð sig fram til embættis leiðtoga Skoska þjóðarflokksins (SNP) eftir að Nicola Sturgeon tilkynnti afsögn sína í febrúar árið 2023. Kosningar um nýjan flokksleiðtoga fóru fram þann 27. mars og Yousaf bar sigur úr býtum með 52 prósent atkvæða gegn 48 prósentum sem fjármálaráðherra Skotlands, Kate Forbes, hlaut.

Eftir kjör sitt á leiðtogastól hét Yousaf því að fylgja í fótspor Sturgeon og jafnaðarstefnu hennar. Skoska þingið staðfesti Yousaf sem nýjan æðsta ráðherra Skotlands þann 29. mars. Hann er 37 ára og er þar með yngsti einstaklingurinn sem hefur gegnt embættinu síðan það var stofnað árið 1999. Í sigurræðu sinni eftir leiðtogakjörið hét Yousaf því að kynslóð hans yrði sú sem myndi færa Skotlandi sjálfstæði.

Yousaf tilkynnti afsögn sína sem æðsti ráðherra og leiðtogi SNP þann 29. apríl 2024 þegar lagðar höfðu verið fram tvær vantrauststillögur gegn honum á skoska þinginu. Hann hafði áður tekið ákvörðun um að rjúfa samstarf SNP við skoska Græningja, sem höfðu í kjölfarið hætt stuðningi við Yousaf.

Tilvísanir

Flokkur:Æðstu ráðherrar Skotlands